Kärkna klooster
Kärkna klooster ehk Valkena klooster (saksa keeles Zisterzienserkloster zu Falkenau) oli keskaegne tsistertslaste mungaklooster Tartu piiskopkonnas, praeguses Kärkna külas Tartu vallas. Kloostrit on viimase sajandi jooksul eesti keeles nimetatud Kärkna kloostriks, kuigi selle nimekuju sai paikkond alles 17. sajandil kloostri maadele tekkinud Kärkna mõisa tollaste omanike Gertenite (Tartu bürgermeister Berendt von Gerten) järgi. Klooster on tuntud ka Muuge kloostrina. Kloostrit on viimasel ajal[millal?] hakatud nimetama tema ajaloolise nimega Valkena, millest sajandite jooksul on kujunenud välja ka viimasel ajal[millal?] pruugitud saksakeelne nimi Falkenau. Valkena kloostri emaklooster oli Saksi-Anhaltis Naumburgi lähedal Saale jõe ääres paiknev Pforte tsistertslaste klooster ja alates 14. sajandist Stolpe klooster. Kloostrile kuulusid suured maavaldused, mis paiknesid Puurmani, Maramaa, Vorbuse, Ulila ja Sangaste ümbruses ning ka maad väljaspool Tartu piiskopkonda (Järva-, Harju- ja Virumaal) ja maja Tallinnas, samuti mitu panditud mõisa. Kärkna abtkonda kuulusid ka Sangaste Laatre ühes Tõlliste, Uniküla, Velle, Varrikase, Ihatse, Hero, Mõisamaa, Pallule, Rama, Hassikuse ja Raistaga.